Maatietopalvelu

Kyselyvastaus

**Asiakirjan tunnus:** KT1133

**Päivämäärä**: 27.5.2025

**Julkisuus:** Julkinen

**Nigeria / Tiivis katsaus Nigerian ajankohtaisesta tilanteesta**

**Nigeria /**  A brief overview of the current situation in Nigeria

Kysymykset

Tiivis katsaus Nigerian ajankohtaisesta tilanteesta

Questions

A brief overview of the current situation in Nigeria

# Tiivis katsaus Nigerian ajankohtaisesta tilanteesta

**Poliittinen tilanne ja hallinto**

Toukokuusta 2023 lähtien Nigerian presidenttinä, hallituksen päämiehenä ja asevoimien ylipäällikkönä on toiminut APC (*All Progressive Congress*) -puolueen Bola Tinubu**.** APC on suurin puolue kaksikamarisen Kansalliskongressin senaatissa ja edustajainhuoneessa. Muita suuria puolueita ovat PDP (*People’s Democratic Party*) ja LP (*Labour Party*).[[1]](#footnote-1) Nigerian liittotasavalta jakautuu 36 osavaltioon[[2]](#footnote-2) ja FCT (*Federal Capital Territory*) -pääkaupunkiterritorioon.[[3]](#footnote-3) Osavaltioita johtavat kuvernöörit. Useimpien osavaltioiden kuvernöörinvaalit järjestettiin maaliskuussa 2023. APC-puolue hallitsee suurinta osaa osavaltioista.[[4]](#footnote-4) Nigeria on parantanut merkittävästi vaaliensa luotettavuutta vuoden 1999 siviilihallintoon siirtymisen jälkeen, mutta vaaleissa on esiintynyt edelleen sääntöjenvastaisuuksia.[[5]](#footnote-5)

Freedom House -järjestö luokittelee Nigerian osittain vapaaksi (”partly free”) valtioksi. Järjestön vuosittaisella, maailman valtioiden yhteiskunnallista ja poliittista tilannetta sekä perusoikeuksien ja kansalaisvapauksien toteutumista kuvaavalla *Freedom in the World* -asteikolla Nigeria saa pistemäärän 44/100[[6]](#footnote-6), jossa korkein mahdollinen pistemäärä 100 kuvaa täydellisesti toteutuvia oikeuksia ja vapauksia.[[7]](#footnote-7) Vuonna 2024 järjestettiin *#EndBadGovernance* -tunnisteen alla talouskriisiin liittyneitä mielenosoituksia, joihin Nigerian viranomaiset vastasivat muutamissa paikoissa väkivaltaisesti. Viranomaiset varoittivat ihmisiä osallistumasta mielenosoituksiin ja väittivät niiden tarkoituksena olleen ”hallinnon vaihtaminen”.[[8]](#footnote-8)

Nigerian oikeusjärjestelmä on sekoitus brittiläistä *common law* -järjestelmää, islamilaista lakia (12 pohjoisessa osavaltiossa) sekä perinteistä tapaoikeutta.[[9]](#footnote-9) Tuomioistuinten riippumattomuus on vahvistettu perustuslaissa. Oikeuslaitos on saavuttanut käytännössä jonkinasteisen riippumattomuuden ja ammattimaisuuden, mutta poliittinen sekaantuminen, korruptio sekä välineistön ja koulutuksen puute ovat edelleen keskeisiä ongelmia tuomioistuimissa.[[10]](#footnote-10)

Nigeria on Afrikan väkirikkain valtio. Sen noin 237-miljoonainen väestö jakautuu yli 250 etniseen ryhmään, joista suurimmat ovat hausat (30 %), jorubat (16 %), igbot/ibot (15 %) ja fulanit (6 %).[[11]](#footnote-11) Hausat asuvat pääosin maan pohjoisosissa, jorubat lännessä ja igbot idässä.[[12]](#footnote-12) Väestöstä 54 % on uskonnolliselta taustaltaan muslimeja ja 46 % kristittyjä. Lisäksi pieni vähemmistö tunnustaa muita uskontoja.[[13]](#footnote-13) Uskonto vaikuttaa politiikan taustalla muslimienemmistöisessä pohjoisessa ja kristittyjen hallitsemassa etelässä.[[14]](#footnote-14)

**Talous**

Vuoden 2023 vallanvaihdoksen jälkeen Nigeria on toteuttanut vakauden ja kasvun edistämiseksi talousuudistuksia, ml. poistanut bensiinituen ja muuttanut valuutanvaihtokurssin kelluvaksi.[[15]](#footnote-15) Euroopan turvapaikkavirasto EUAA:n (*European Union Asylum Agency*) seminaarissa 6.5.2025 esiintyneen asiantuntijan mukaan hallitus katsoo toimenpiteiden olevan oikeasuuntaisia ja lupailee positiivisia tuloksia. Kansainväliset talousorganisaatiot ovat kiitelleet uudistuksia, mutta kansalaisille ne ovat aiheuttaneet vaikeuksia. Em. asiantuntijan mukaan kansa alkaakin hermostumaan, jollei tuloksia ilmene pian.[[16]](#footnote-16)

Nigerialla on Afrikan suurin talous, mutta se tarjoaa useimmille kansalaisilleen vain rajalliset mahdollisuudet. Alueellinen eriarvoisuus on suurta. Uusien työpaikkojen vähäinen syntyminen ja heikot yrittäjyysnäkymät vaikeuttavat vuosittain työvoiman piiriin tulevien 3,5 miljoonan nigerialaisen työllistymistä, ja monet työikäiset päättävät muuttaa maasta parempien mahdollisuuksien perässä.[[17]](#footnote-17) Väestö on hyvin nuorta: väestön keski-ikä on vain 19,3 vuotta.[[18]](#footnote-18)

Uutisten ja akateemisten raporttien mukaan Nigeria on ajautunut pahimpaan elinkustannuskriisiinsä lähes kolmeen vuosikymmeneen.[[19]](#footnote-19) Joulukuussa 2024 inflaatio oli 35 %, ja kuluttajien ostovoima on heikentynyt. Vuonna 2024 arviolta 47 % väestöstä eli kansallisen köyhyysrajan alapuolella ja vuonna 2025 arvioidaan 13 miljoonan muun nigerialaisen vajoavan kansallisen köyhyysrajan alapuolelle. Nigerian nykyiset sosiaaliset ohjelmat, kuten ehdolliset tulonsiirrot, ovat usein riittämättömiä eivätkä tavoita kaikkein heikoimmassa asemassa olevia väestöryhmiä.[[20]](#footnote-20) Hiljattainen minimipalkkojen nosto vaikuttaa vain noin 4 %:iin väestöstä,[[21]](#footnote-21) koska jopa 92 % väestöstä työskentelee epävirallisella sektorilla[[22]](#footnote-22). Nigeriassa koulutuksen ulkopuolella olevien lasten määrä on maailman suurin. Talousongelmat ajavat kansalaisia laittomiin ja korkeariskisiin selviytymismekanismeihin. Lisäksi ei-valtiolliset aseryhmät houkuttelevat työttömiä nuoria.[[23]](#footnote-23)

Infrastruktuurin puutteet heikentävät sähkön saatavuutta. Päivittäisten sähkökatkosten vuoksi monet joutuvat turvautumaan generaattoreihin sähköä saadakseen. Näin olleen bensiinitukien poistaminen on kasvattanut liikkumisen kustannusten lisäksi yritysten ja kotitalouksien muitakin kustannuksia.[[24]](#footnote-24)

Stratfor-tutkimuslaitoksen ”Top 10 riskiarviossa vuodelle 2025” arvioidaan, että huomattava öljyn hinnan lasku on yksi maailman suurimmista globaalin tason uhkakuvista vuonna 2025. Arviossa todetaan, että öljynviejämaana Nigeria on yksi niistä maista, joihin nykyinen öljyn hinnan lasku vaikuttaa eniten. Vientitulojen vähentyminen saattaa analyysin mukaan näkyä kyseisissä maissa poliittisen epävakauden lisääntymisenä, mielenosoituksina ja mellakointeina.[[25]](#footnote-25)

**Turvallisuustilanne**

Nigerialla on useita turvallisuushaasteita, kuten *Boko Haram* -islamistiryhmän kapinallistoimintaa maan koillisosassa, pitkäaikaista tyytymättömyyttä ja militanttitoimintaa Niger-joen suistoalueella sekä paimentolaisten ja maanviljelijäyhteisöjen välisiä väkivaltaisuuksia, jotka ovat leviämässä maan keskiosista etelään.[[26]](#footnote-26) Nigerian luoteis- ja keskiosien maaseutualueilla esiintyy rikollista bandiittitoimintaa ja sieppauksia lunnaita vastaan.[[27]](#footnote-27) Pohjoisessa toimii Islamic State(*Islamic State West Africa Province*, ISWAP[[28]](#footnote-28))-islamistiryhmä, joka tunnetaan paikallisesti nimellä *Lakurawa*.[[29]](#footnote-29) Lisäksi maan kaakkoisosissa igbojen asuttamilla alueilla esiintyy Biafra-separatismia.[[30]](#footnote-30)

Nigerian kaakkoisosassa toimii separatistijärjestö IPOB (*Indigenous People of Biafra*). IPOB:in johtajan Nnamdi Kanun pidätyksen (2021) jälkeen Suomessa asuva Biafra-agitaattori *Simon Ekpa* tuli tunnetuksi BRGIE (*Biafra Republic Government in Exile*) -ryhmittymästään, joka tunnetaan myös nimellä *Autopilot*. IPOB on ottanut etäisyyttä Ekpan toimintaan ja hänen pidättämiseensä Suomessa marraskuussa 2024.[[31]](#footnote-31) IPOB on tuominnut [Ekpan] ryhmittymän marraskuun 2024 lopussa antaman julistuksen Biafran itsenäisyydestä ja ilmoittanut, että ainoa laillinen keino olisi YK:n järjestämä kansanäänestys.[[32]](#footnote-32) Ekpa on perustanut ”Biafran vapautusarmeijan” (*Biafra Liberation Army*) ja *Biafra Defence Forces* -ryhmän, joiden Premium Times mainitsee olevan Autopilotin ”aseistettuja militanttisiipiä”.[[33]](#footnote-33) Rikolliset käyttävät Biafran separatistista agitaatiota peitetarinana omalle rikolliselle toiminnalleen.[[34]](#footnote-34)

Koillisessa Boko Haram -kapinan aiheuttama väkivalta on ajanut yli kaksi miljoonaa ihmistä siirtymään kotiseudultaan ja aiheuttanut valtavan humanitaarisen kriisin.[[35]](#footnote-35) Toukokuun 2025 alussa lähes 3,58 miljoonaa nigerialaista eli (eri syistä ja eri alueilla) maan sisäisesti siirtymään joutuneina (*internally displaced person*, IDP). Suurin osa heistä (1,70 milj.) oli lähtöisin maan koillisosasta *Bornon* osavaltiosta. Lisäksi mm. pohjoisissa *Katsinan* (n. 271 000), ja *Zamfaran* (n. 217 000) sekä itäisissä *Benuen* (n. 458 000) ja *Adamawan* (n. 200 000) osavaltioissa oli paljon maan sisäisesti siirtymään joutuneita. Eteläisissä osavaltioissa heitä ei ollut raporttien mukaan lainkaan. Lisäksi noin 411 000 nigerialaista eli pakolaisina naapurimaissa Nigerissä, Kamerunissa ja Tšadissa.[[36]](#footnote-36)

**Ihmisoikeudet**

Sekä valtiolliset että ei-valtiolliset tahot syyllistyvät ihmisoikeusloukkauksiin Nigeriassa.[[37]](#footnote-37) Nigeriassa sotilas- ja lainvalvontaviranomaiset syyllistyvät usein laittomiin teloituksiin, kidutukseen ja muihin väärinkäytöksiin. Uskonnolliset ja etniset ennakkoluulot heikentävät kansalaisvapauksia, ja naiset sekä sukupuoli- ja seksuaalivähemmistöihin kuuluvat henkilöt kohtaavat yleistä syrjintää. Samaa sukupuolta olevien henkilöiden seksuaalinen kanssakäyminen on kriminalisoitu. Median toimintaa haittaavat rikosoikeudelliset kunnianloukkauslait, ja poliittisesti arkaluontoisia aiheita käsitteleviin toimittajiin kohdistuu häirintää ja pidätyksiä.[[38]](#footnote-38) Vuonna 2024 toimittajia ja viranomaisten arvostelijoita pidätettiin, syytettiin ja vangittiin mielivaltaisesti. Turvallisuusjoukot pidättivät ja pahoinpitelivät mielenosoittajia ja käyttivät kohtuuttomia voimakeinoja mielenosoitusten tukahduttamiseksi, mikä johti useiden mielenosoittajien kuolemaan. Vuonna 2024 satoja ihmisiä satoja ihmisiä sai surmansa väkijoukkojen aiheuttamissa väkivaltaisuuksissa. Boko Haramin (aiempina vuosina) sieppaamilta (ja sittemmin vapautetuilta) tytöiltä evättiin edelleenkin tukitoimet ja oikeuden saaminen. Riversin osavaltion yhteisöjen kanne (öljy-yhtiö) Shellin saamiseksi vastuuseen ympäristötuhoista eteni Iso-Britannian oikeusistuimessa.[[39]](#footnote-39)

## Lähteet

Amnesty International 2025. *Nigeria 2024*. <https://www.amnesty.org/en/location/africa/west-and-central-africa/nigeria/report-nigeria/> (käyty 26.5.2025).

CIA (Central Intelligence Agency) 21.5.2025. *The World Factbook. Nigeria.* <https://www.cia.gov/the-world-factbook/countries/nigeria/> (käyty 26.5.2025).

CSIS (Center for Strategic & International Studies) / Bala, Saleh & Dizolele, Mvemba Phezo 3/2025. *Nigeria. Building Citizen-Centric Security in the Middle of Conflict.* <https://csis-website-prod.s3.amazonaws.com/s3fs-public/2025-03/250310_Bala_Nigeria_Security.pdf?VersionId=DpgBlGhKWwBCbqNaEHIv_JVa8rWxLEIE> (käyty 26.5.2025).

Freedom House 2025. *Freedom in the World. Nigeria.* <https://freedomhouse.org/country/nigeria/freedom-world/2025> (käyty 26.5.2025).

HRW (Human Rights Watch) 2025. *Nigeria. Events of 2024*. <https://www.hrw.org/world-report/2025/country-chapters/nigeria> (käyty 26.5.2025).

HRW (Human Rights Watch) / Ewang, Anietie 15.5.2025. *Rising Food Prices Deepen Nigeria’s Poverty Crisis*. <https://www.hrw.org/news/2025/05/15/rising-food-prices-deepen-nigerias-poverty-crisis> (käyty 26.5.2025).

HumAngle / Kabir, Adejumo 22.11.2024. *Simon Ekpa: A Timeline of Events Leading up to IPOB Factional Leader’s Detention* <https://humanglemedia.com/simon-ekpa-a-timeline-of-events-leading-up-to-ipob-factional-leaders-detention/> (käyty 26.5.2025).

International Crisis Group

12/2024. *Crisis Watch. Nigeria.* <https://www.crisisgroup.org/crisiswatch/database?location%5B%5D=28&crisis_state=&created=&from_month=1&from_year=2025&to_month=1&to_year=2025> (käyty 26.5.2025).

[päiväämätön]. *Nigeria.* <https://www.crisisgroup.org/africa/west-africa/nigeria> (käyty 26.5.2025).

Nigeria-asiantuntija 6.5.2025. *Recent Developments in the Nexus between the Economy and Insecurity in Nigeria.* EUAA-kokous 6.–7.5.2025. Kööpenhamina. Kokouksessa noudatettiin Chatham House -sääntöä, joten kokouksessa esiintyneeseen asiantuntijaan viitataan tässä katsauksessa anonyymisti.

Premium Times / Ugwu, Chinagorom 30.7.2024. *Simon Ekpa claims responsibility for killing of four police operatives in Nigeria’s south-east.* <https://www.premiumtimesng.com/regional/ssouth-east/718622-simon-ekpa-claims-responsibility-for-killing-of-four-police-operatives-in-nigerias-south-east.html> (käyty 26.5.2025).

PwC (PriceWaterhouseCoopers) 2025. *2025 Nigeria Budget and Economic Outlook.* <https://www.pwc.com/ng/en/assets/pdf/2025-nigerian-budget-and-economic-outlook.pdf> (käyty 26.5.2025).

Stratfor 9.1.2025. *RANE's Top 10 Risks for 2025.*  <https://worldview.stratfor.com/article/ranes-top-10-risks-2025> [edellyttää kirjautumista]. (käyty 26.5.2025).

UNHCR (United Nations High Commissioner for Refugees) 5/2025. *UNHCR Nigeria Forcibly Displaced Populations Dashboard – 1 May 2025* [kartta]. <https://data.unhcr.org/en/documents/details/116297>(käyty 26.5.2025).

The World Bank 10.4.2025. *Nigeria. The Overview.* <https://www.worldbank.org/en/country/nigeria/overview> (käyty 26.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA 21.5.2025. [↑](#footnote-ref-1)
2. Osavaltiot kartalla ks. UNHCR 5/2025. [↑](#footnote-ref-2)
3. CIA 21.5.2025. [↑](#footnote-ref-3)
4. Freedom House 2025. [↑](#footnote-ref-4)
5. Freedom House 2025. [↑](#footnote-ref-5)
6. Poliittiset oikeudet 20/40 ja kansalaisoikeudet 24/60, yhteensä 44/100. Freedom House 2025. [↑](#footnote-ref-6)
7. Freedom House 2025. [↑](#footnote-ref-7)
8. HRW 2025. [↑](#footnote-ref-8)
9. CIA 21.5.2025. [↑](#footnote-ref-9)
10. Freedom House 2025. [↑](#footnote-ref-10)
11. CIA 21.5.2025. [↑](#footnote-ref-11)
12. CSIS / Bala & Dizolele 3/2025, s. 4. [↑](#footnote-ref-12)
13. CIA 21.5.2025. [↑](#footnote-ref-13)
14. CSIS / Bala & Dizolele 3/2025, s. 4. [↑](#footnote-ref-14)
15. The World Bank 10.4.2025. [↑](#footnote-ref-15)
16. Nigeria-asiantuntija 6.5.2025. [↑](#footnote-ref-16)
17. The World Bank 10.4.2025. [↑](#footnote-ref-17)
18. CIA 21.5.2025. [↑](#footnote-ref-18)
19. HRW / Ewang 15.5.2025. [↑](#footnote-ref-19)
20. PwC 2025, s. 40, 43. [↑](#footnote-ref-20)
21. PwC 2025, s. 40, 43. [↑](#footnote-ref-21)
22. Nigeria-asiantuntija 6.5.2025. [↑](#footnote-ref-22)
23. Nigeria-asiantuntija 6.5.2025. [↑](#footnote-ref-23)
24. Nigeria-asiantuntija 6.5.2025. [↑](#footnote-ref-24)
25. Stratfor 9.1.2025. [↑](#footnote-ref-25)
26. International Crisis Group [päiväämätön]. [↑](#footnote-ref-26)
27. CSIS / Bala & Dizolele 3/2025, s. 5. [↑](#footnote-ref-27)
28. Freedom House 2025. [↑](#footnote-ref-28)
29. Nigeria-asiantuntija 6.5.2025. [↑](#footnote-ref-29)
30. International Crisis Group [päiväämätön]. [↑](#footnote-ref-30)
31. HumAngle / Kabir 22.11.2024. [↑](#footnote-ref-31)
32. International Crisis Group 12/2024. [↑](#footnote-ref-32)
33. Premium Times / Ugwu 30.7.2024. [↑](#footnote-ref-33)
34. Nigeria-asiantuntija 6.5.2025. [↑](#footnote-ref-34)
35. International Crisis Group [päiväämätön]. [↑](#footnote-ref-35)
36. UNHCR 5/2025. [↑](#footnote-ref-36)
37. Amnesty International 2025; Human Rights Watch 2025. [↑](#footnote-ref-37)
38. Freedom House 2025. [↑](#footnote-ref-38)
39. Amnesty International 2025. [↑](#footnote-ref-39)